લીમા બોવી – તેને 2011ની સાલમાં નોબલ પીસ પ્રાઈઝ મળ્યું હતું. પશ્ચિમ આફ્રિકાના લિબેરનમાં શાંતિ માટે ચળવળનું કામ શરૂ કર્યું 2002માં ત્યારે તે 30 વરસની હતી અને ચાર બાળકોની માતા હતી. તે સિંગલ પેરેન્ટ હતી. એકલે હાથે બાળકોને ઉછેરવા સાથે તેણે સમાજ માટે કામ કર્યું. તે સમયે લિબેરનમાં સિવિલ વોર ચાલુ હતી. નાના બાળકોને ગામમાંથી ઉઠાવી જઈને તેમના હાથમાં એકે 47 પકડાવી દેવામાં આવતી હતી. સરકાર અને લોકો વિરુદ્ધની લડાઈ હિંસક અને ક્રૂર બની હતી. 1998ની સાલમાં તે વોલન્ટિયર તરીકે સમાજસેવી તરીકે કામ કરતી હતી. તે સમયે બીજા દેશમાંથી આવેલી એક કાર્યકરે તેને કહ્યું કે સ્ત્રીઓ ધારે તે સમાજમાં બદલાવ લાવી શકે છે. તે માટે લીમાએ કામ કરવું પડે. તેણે કોમ્બેટ સૈનિકોની પત્ની સાથે કામ શરૂ કરવાનું સૂચવ્યું. આ સૈનિકો ખૂબ જ ગુસ્સાવાળા અને હિંસક હતા. તેમની પત્નીઓ તેમને સાથ આપતી હતી. તેમના હિંસક માનસને બદલવાનું કામ સહેલું નહોતું. વરસો લાગ્યા. લીમાએ સ્ત્રીઓને પતિઓને સેક્સ ન આપવાનું આંદોલન શરૂ કર્યું જેની ચર્ચા વિશ્વમાં થઈ. હિંસાનો વિરોધ કરવાનો જુદો અભિગમ સહેલો નહોતો પણ ધીમે ધીમે તેની અસર દેખાવા લાગી. કોઈપણ લડાઈમાં સ્ત્રીઓ અને બાળકો પર થતાં બળાત્કાર, અત્યાચાર દુશ્મનને નબળા પાડવા માટે થતો હોય છે. તેમણે પુરુષો, સ્ત્રીઓને સાંભળે અને હિંસા અટકાવવા માટે કામ શરૂ કર્યું. હિંસક વિચાર ધરાવતી સરકાર ઉથલાવીને પ્રથમવાર આફ્રિકામાં સ્ત્રી વડાપ્રધાન બની શકી હતી. આ ચળવળમાં લીમા બોવીએ અગ્રેસર રહીને ભાગ ભજવ્યો હતો. લીમાએ એક મુલાકાતમાં કહ્યું હતું કે સ્ત્રીઓએ રાજકારણી નથી એવું કહેવાનું ટાળીને પોતાની જાતને ઉપર ઉઠાવવી પડશે. સમાજને બદલવો હશે તો સ્ત્રીઓએ સલામતીના કોચલામાંથી બહાર નીકળીને કામ કરવું પડશે. સ્ત્રીઓજો બહાર નીકળે તો હિંસક યુદ્ધો અટકાવી શકાય છે. શાંતિ સ્થપાઈ શકે છે. આજે તો લીમા સાત બાળકોની માતા છે પણ તેના બાળકો માટે તે યોગ્ય ઉદાહરણ પૂરું પાડે છે. આજે તે આફ્રિકન સ્ત્રીઓના શિક્ષણ અને ઉત્કર્ષ માટે કામ કરી રહી છે.